ROZHODNUTIE KOMISIE
zo 14. októbra 2004
o zozname programov na eradikáciu a monitorovanie niektorých prenosných spongiformných encefalopatií (TSE) oprávnených získať príspevok Spoločenstva v roku 2005
(oznáméné pod číslom K(2004) 4011)
(2004/696/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), najmä na jeho článok 24 ods. 5,
keďže:
(1)
Niektoré členské štáty predložili Komisii programy na eradikáciu a monitorovanie niektorých prenosných spongiformných encefalopatií (TSE), na ktoré majú v úmysle získať finančnú podporu Spoločenstva.
(2)
Podľa nariadenia Rady (ES) č. 1258/1999 zo 17. mája 1999 o financovaní spoločnej poľnohospodárskej politiky (2) majú byť programy na eradikáciu a monitorovanie chorôb zvierat financované v rámci garančnej sekcie Európskeho poľnohospodárskeho usmerňovacieho a garančného fondu. Na účely finančnej kontroly sa majú uplatňovať články 8 a 9 uvedeného nariadenia.
(3)
Nariadenie (ES) č. 999/2001 Európskeho parlamentu a Rady z 22. mája 2001, ktorým sa stanovujú pravidlá prevencie, kontroly a eradikácie niektorých prenosných spongiformných encefalopatií (3), ustanovuje pravidlá monitorovania a eradikácie TSE u hovädzieho dobytka, oviec a kôz.
(4)
Pri zostavovaní zoznamov programov na eradikáciu a monitorovanie TSE oprávnených na finančný príspevok Spoločenstva v roku 2005 a navrhovaných mier a maximálnej výšky príspevku pre každý program sa musí vziať do úvahy tak záujem Spoločenstva na každom programe, ako aj objem dostupných vyhradených súm.
(5)
Členské štáty poskytli Komisii informácie, ktoré jej umožnili posúdiť záujem Spoločenstva na udelení finančného príspevku pre programy na rok 2005.
(6)
Komisia zvážila každý z programov z veterinárneho i finančného hľadiska a súhlasí so zahrnutím týchto programov do zoznamov programov oprávnených na finančný príspevok Spoločenstva v roku 2005. Príspevok na monitorovanie TSE sa týka vykonávania rýchlych testov, príspevok na eradikáciu TSE, likvidácie pozitívne testovaných zvierat a genotypizácie zvierat.
(7)
Vzhľadom na dôležitosť týchto opatrení pre ochranu verejného zdravia a zdravia zvierat, ako aj vzhľadom na relatívne nedávne zavedenie týchto monitorovacích programov, v porovnaní s tradičnými eradikačnými programami chorôb, a vzhľadom na povinné uplatňovanie týchto programov vo všetkých členských štátoch by mala byť zaistená vysoká úroveň finančnej pomoci.
(8)
Je preto vhodné prijať zoznam programov oprávnených na finančný príspevok Spoločenstva v roku 2005 a stanoviť mieru a maximálnu výšku týchto príspevkov.
(9)
Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Programy na monitorovanie TSE (BSE a scrapie) uvedené v prílohe I sú oprávnené na získanie finančného príspevku Spoločenstva v roku 2005.
2. V súlade s odsekom 1 navrhovaná miera a maximálna výška finančného príspevku Spoločenstva na každý program zodpovedá údajom v prílohe I.
Článok 2
1. Programy na eradikáciu BSE uvedené v prílohe II sú oprávnené na finančný príspevok Spoločenstva v roku 2005.
2. Navrhovaná miera a maximálna výška finančného príspevku Spoločenstva na každý program zodpovedá údajom uvedeným v prílohe II.
Článok 3
1. Programy na eradikáciu scrapie uvedené v prílohe III sú oprávnené na finančný príspevok Spoločenstva v roku 2005.
2. Navrhovaná miera a maximálna výška finančného príspevku Spoločenstva na každý program zodpovedá údajom uvedeným v prílohe III.
Článok 4
Toto rozhodnutie je adresované členským štátom.
V Bruseli 14. októbra 2004